Σε περίπου 2 δισ. ευρώ ή 1% του ΑΕΠ ανέρχεται το ποσό από τους 200.000 υποψήφιους συνταξιούχους που περιμένουν έως και τρία χρόνια για να πάρουν τη σύνταξή τους, με στόχο να εμφανίσει πλεονάσματα στον ΕΦΚΑ .

Εσωτερικό έγγραφο του ΕΦΚΑ (με ημερομηνία άντλησης στοιχείων 30 Απριλίου 2019) δείχνει ότι ο πραγματικός αριθμός των συνταξιούχων που έχουν καταθέσει αίτηση και περιμένουν να λάβουν την κύρια σύνταξή τους από τον ΕΦΚΑ ξεπερνά τις 167.000. Για πρώτη φορά εμφανίζεται σε έγγραφο τέτοιος αριθμός εκκρεμών αιτήσεων για κύρια σύνταξη, τετραπλάσιος από τις 40.000-45.000 που ανακοινώνει επισήμως εδώ και μήνες το υπουργείο Εργασίας.

Το έγγραφο του ΕΦΚΑ καταγράφει τις αιτήσεις ανά Ταμείο, δεν συμπεριλαμβάνει όμως όσους αναμένουν σύνταξη από την πρώην Υπηρεσία Συντάξεων του Γενικού Λογιστηρίου του Κράτους (ΓΛΚ). Αυτοί ανεπισήμως υπολογίζονται σε τουλάχιστον 25.000-30.000 επιπλέον, αν και ουδείς ανακοινώνει τον αριθμό τους, καθώς η Υπηρεσία Συντάξεων υπολειτουργεί και οι συγκεκριμένοι δικαιούχοι έχουν εγκαταλειφθεί «από συστάσεως ΕΦΚΑ» στην τύχη τους.

Όπως αποκαλύπτει ωστόσο το νέο έγγραφο της Διεύθυνσης Μελετών του ΕΦΚΑ, οι εκκρεμείς κύριες συντάξεις βρίσκονται σήμερα στα επίπεδα του 2014, ήτοι ανέρχονται συνολικά στις 167.243 με βάση στοιχεία που αντλήθηκαν στις 30 Απριλίου 2019 (έναντι 168.922 πριν από πέντε χρόνια), αλλά χωρίς να συνυπολογίζονται επιπλέον και οι τουλάχιστον 25.000-30.000 εκκρεμείς συντάξεις του Δημοσίου που εκδίδονται από το ΓΛΚ.

Όποιος δεν έχει πάρει κύρια σύνταξη από τον ΕΦΚΑ, δεν μπορεί να λάβει ούτε την επικουρική του από το ΕΤΕΑΕΠ ούτε οποιαδήποτε άλλη συνταξιοδοτική παροχή (μέρισμα ή εφάπαξ κ.λπ.). Έτσι, πίσω από τις 167.243 εκκρεμείς αιτήσεις νέων συνταξιούχων τον Απρίλιο (ή σχεδόν 200.000 συνολικά μαζί με του Δημοσίου) κρύβονται αιτήσεις για τουλάχιστον 320.000-350.000 απλήρωτες συνταξιοδοτικές παροχές. Δηλαδή σχεδόν όσες ήταν και το 2014, με το κόστος τους να προσδιορίζεται από το υπουργείο Εργασίας σε 2 δισ. ευρώ.

Τέλος, οι εκπρόσωποι της ΠΟΠΟΚΠ επισήμαναν χθες ότι ξεπερνούν τις 188.000 οι κύριες, επικουρικές συντάξεις και εφάπαξ οι οποίες εκκρεμούν. Σύμφωνα με την ΠΟΠΟΚΠ, ο αριθμός των αιτήσεων συνταξιοδότησης που βρίσκονται σε εκκρεμότητα φτάνει τις 80.000 (δεν περιλαμβάνονται περίπου 25.000 αιτήσεις του τελευταίου τριμήνου).